**Arvustus: sissepääs on sealpool**

Priit Kasepalu,

Eesti Rahvusraamatukogu Pimedate Raamatukogu juhtiv spetsialist,

Eesti Pimedate Liidu juhatuse aseesimees

Kolmapäeval, 20. märtsil Tallinnas Kanuti Gildi SAALis avatud festival Erisuste Erinevused toob etenduskunsti erivajadustega inimesteni ning nende loodu kõigi teatrihuvilisteni. Festival pöörab suurt tähelepanu ligipääsetavusele. Külastajad märkavad maja trepile pandud ajutist kaldteed ja hoone ette toodud invatualetti. Festivali korraldajate arvates peaks ligipääsetavuse ja etenduskunsti loomulik osa olema ka see, et erivajadustega inimesed oleksid etendajad.

Pime inimene läheb teatrisse koos kaaslasega, kuna üksinda ei ole tal seal võimalik hakkama saada. Nii tuleb osta kaks piletit – üks endale ja teine saatjale. Festivali korraldajad pakkusid järgimist vääriva eeskuju – erivajadusega inimese sooduspileti eest tuli maksta, kuid saatjapilet oli tasuta.

Pärast festivali avamist juhatati külastajad saali selgitusega "Sissepääs on sealpool." Vastuseks küsis pime külastaja "Kuspool?"

Esietendus pimedate ja vaegnägijate Terateatri vaheajata üle kahe tunni kestnud lavastus Liis Seina näidendi "Kustpoolt puhub tuul" ja elust võetu põhjal. Algtekst ning lavastaja ja autori koostööna lisandunu olid umbes võrdsetes osades.

Lavastus rääkis loo neljast tööta jäänud pimedast muusikust ning dirigendist, kelle keha ja silmad enam tavapärased ei olnud. Samas oli see enda tee leidmise lugu.

Lavastaja ja Terateatri asutaja ning kunstilise juhi Jaanika Juhansoni sõnul on etenduse tekst eesti näitekirjanduses erandlik – ainus näidend, mille peaaegu kõik tegelased on pimedad, aga mis ei ole kirjutatud pimedate näitetrupile. Tekst märgiti ära Eesti Teatri Agentuuri 2017. aasta näidendivõistlusel.

Lavakujunduses oli kasutatud pimedate käsitöömeistrite valmistatud kaltsuvaipu. Muusikute looga põimusid videod, toimuva kirjeldused, pimedatest ja vaegnägijatest esitajate mälestused ning kommentaarid. Etendus algas lava ja tegelaste kirjeldusega ning selgitusega, kuidas iga osatäitja lavale jõudis. Nad ei tulnud lavale ega liikunud sellel kellegi abiga, vaid üksinda. Kirjeldustõlke abiga said näidendist aru ka külastajad, kes ei näe. Videod muutusid üha udusemateks, nagu halvenes dirigendi nägemine. Harrastusnäitlejad rääkisid oma elust. Mitu neist olid hiljuti kaotanud töö. Keegi pimedatest oli katsunud kogu trammi külje üle, kuid ei leidnud ukse avamise nuppu. Keegi oli tuule suuna määramiseks oma juuksed lahti päästnud.

Mängisid Terateatri liikmed Hedy Haavalaid, Julia Kabanova, Indrek Kaljumäe, Maarja-Liis Orgmets, Kert Küla, Mari-Liis Täht, Helen Künnap ja Aire Bornschein. Tundes neid inimesi võin öelda, et osatäitjad on hästi valitud – rõõmsameelsel proual on näidendis rõõmsameelse naise osa, mõtlikul noormehel üksildase mehe roll.

Pärast etendust toimunud vestlusringis selgitasid trupi liikmed, et õppisid teksti lavastaja ettelugemise, arvuti ekraanilugeja või punktkirja järgi, kordasid massaaži tehes või bussis, isegi õigest peatusest mööda sõites. Üks pimedatest selgitas, et tal tekivad vaimusilmas pildid, millega teksti seostab. Lavastaja oli ettelugemiseks arendanud nii-öelda kõnesüntesaatori stiili – emotsioonideta, et iga osatäitja ise emotsioonid lisaks. Üle kahe tunni laval tegutsemine raske ei olnud – ajataju justkui kadus. Üks vaegnägija tunnistas ka äpardust – oli laval teisega kogemata kokku põrganud. Laval tegutsenud said teavet publiku reaktsioonidest plaksutamise ja naeru järgi.

Lisaks esietendusele mängitakse näidendit festivalil veel kaks korda. Neljapäeval pärast etendust toimunud töötoas tutvustasid lavastaja ja Põhja-Eesti Pimedate Ühingu juures alates 2013. aastast tegutseva Terateatri liikmed pimedate ning vaegnägijate proovimetoodikat. Reedene etendus on viipekeele tõlkega.